Ons besef nie aldag gevare van kuberruimte | Netwerk24
Ons besef nie aldag gevare van kuberruimte
Deur Jan Venter, Bloemfontein 09 November 2019 00:00
'n Pragtige jong meisie, met die helfte minder klere aan as die noodsaaklike minimum, is in 'n vrolike bui en neem 'n selfie in die vollengte badkamer­spieël.
Sy stuur dit met 'n ondeunde glimlaggie per kubersein aan haar nuwe vriend.
Niks verkeerd met 'n bietjie onskuldige (?) pret privaat tussen twee vriende nie, dink sy.
Maar toe nié!
Dié vriend is sonder dat sy dit weet 'n skarminkel wat by tien van sy pelle loop en spog met sy sexy meisie.
Dié tien stuur dit elkeen aan tien ander, hulle aan nog tien . . .
Ná die sesde fase van hersendings is die "send"-knoppie al 'n miljoen keer gedruk.
Wat bedoel was as 'n stoute grappie, ontaard in 'n onkeerbare monster wat haar reputasie aan flarde skeur!
In die praktyk loop só 'n boodskap dood sodra dit die eerste senders weer uit verskillende rigtings begin bereik, dog dan is die skade reeds onomkeerbaar.
Teoreties is dit moontlik om ná die negende fase van hersending reeds 'n duisend miljoen mense te bereik – dit met net 'n tienvoudige vermeerdering in elke fase.
Die meeste van ons speel argeloos rond in die kuberruimte, maar dis in werklikheid so gevaarlik soos om in leeuwêreld te loop en voëltjies kyk.